במוזיאון ינקו-דאדא, עין הוד מתקיימת בימים אלה תערוכה מעניינת. זהו הפרויקט "קו-גזרה" שמציג שתי סדרות של תערוכות של מגזרות מחומרים שונים. סדרה אחת היא מקבץ של שלוש תערוכות יחיד ומיצבים תלויי מקום המוצגים בקומת המסד של המוזיאון, ובסדרה השנייה, המוצגת בשאר החללים, יצירות העונות להגדרה רחבה יותר של המונח "מגזרת".
המגזרת שייכת לאמנות העממית המסורתית. התערוכה במוזיאון מציגה כיצד הפכה המגזרת לכלי ביטוי במגוון נושאים וחומרים בידי אמנים עכשוויים. המגזרות נמצאות בתפר שבין הדו-ממד לתלת-ממד. חלק מהעבודות עונה להגדרה של מגזרת קלסית, חלקן קרוב יותר להגדרה של צלליות, וחלקן מרחיב מאוד את ההגדרה. האמנים המשתתפים בתערוכה מציירים ומפסלים בחומרים שונים – באמצעות מספריים, סכינים ובטכניקה של חיתוך לייזר. טכניקת הריקון העמלנית המאפיינת את מלאכת המגזרת יוצרת משחקי נגטיב ופוזיטיב. את התערוכות אצרו ארבע אוצרות שונות.
חלק מרכזי מהעבודות עוסק באקטואליה. כך למשל האמן איתמר בגליקטר מציג את "מצאנו נפט" – תגובה עכשווית לאסון האקולוגי בשמורת עברונה. העבודה נוצרה מתוך התבוננות בתצלומי זרימת הנפט בתוך השמורה כפי שפורסמו באמצעי התקשורת. בגליקטר מבטא בתערוכה אמירות טעונות הומור בנושאים נכבדים: הוא בוחן את האתוס הציוני מול אסונות טבע. עיצובו אלגנטי, אסתטי ומוקפד, אך נוספים אליו אמירה חתרנית וביקורת רבה על היעדר "מבוגר אחראי", כפי שזה מתבטא במגזרת הנושאת את דיוקנו של בנימין נתניהו.
המיצב של נעה יקותיאלי מורכב ממגזרת נייר ידנית, צלליות נייר וחבל, והוא נוצר בהשראת תצלומי עיתונות של הרס בתים בעזה במבצע "צוק איתן" בקיץ 2014.
קרן ענבי מציגה דימויים מפורקים של קתדרלה וירטואלית. נוצר בית מוקטן ואינטימי הבנוי ממגזרות עץ ונייר, הנראות כתחרות אווריריות שרב בהן החסר על המלא.
גיל דסיאנו ביטון מציג, בעקבות אסון השרפה בכרמל, אסמבלאז' שמתאר מראה אפוקליפטי של מעין יער מפויח, המורכב מחומרים אורגניים. חומרי הגלם העיקריים המרכיבים את היצירה הם בדי קנבס חתוכים, קרועים וגזורים של רישומים. וחומרי הרישום הם אפר ועפר, שאותם אסף האמן באתר השרפה. החיבור של החלקים נעשה בעזרת עשרות רוכסנים.
ניר דבוראי – מצלם בתי שיכונים, גוזר מהם מקטעים, ממיין את הגזירים ומאפסן אותם כאילו היו חלקי חילוף בתאי אחסון או מציב אותם כמזכרות צפות בתוך כדורי זכוכית שקופים. דבוראי מפתח את התצלומים בדרך המסורתית, בחדר החושך, ומתייחס לנייר הצילום כאל חומר פיסולי שהוא גוזר ומפיח בו חיים ותנועה.
לילך שְרַג יצרה בעבודה "שער 2" גלימה העשויה מגזירה תזזיתית של חולצות ובדים, שחיברה בדבק ובחוטי ברזל, ורואה בה גלימה רוחנית כמו זו שהשליך אליהו הנביא העולה בסערה השמימה אל אלישע תלמידו.
דילרה אקאי, אמנית אורחת מתורכיה, הוזמנה במיוחד לפרויקט. היא התגוררה בעין הוד כשבועיים לפני התערוכה ויצרה עבודה מיוחדת המציגה מגזרות של ציפורים הנלכדות ברשת הסוואה.
בנוסף, כמין אתנחתא קומית, יצר איגור קפלונוביץ עבודה אינטראקטיבית מקברית המציגה תעתוע של מגזרות ועושה שימוש במשחק שבין הקיים לגזור: דמויות מלאכים תמימות הופכות בעזרתו הפעילה של הצופה לדימוי של גולגולת.